CELEX: 62017TN0764
Language: el
Date: 2017-11-22 00:00:00
Title: Υπόθεση T-764/17: Προσφυγή της 22ας Νοεμβρίου 2017 — Autoridad Portuaria de Vigo κατά Επιτροπής

16.4.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 134/21
            
         Προσφυγή της 22ας Νοεμβρίου 2017 — Autoridad Portuaria de Vigo κατά Επιτροπής
   (Υπόθεση T-764/17)
   (2018/C 134/29)
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Autoridad Portuaria de Vigo (Vigo, Ισπανία) (εκπρόσωπος: J. Costas Alonso, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει το διορθωτικό στον κανονισμό (ΕΚ) 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (ΕΕ L 139 της 30.4.2004) (διορθωτικό στην ΕΕ L 226 της 25.6.2004), που δημοσιεύθηκε στην Επίσημη Εφημερίδα της Ευρωπαϊκής Ένωσης, L 243, της 23ης Σεπτεμβρίου 2017·
            
         
               —
            
            
               να ακυρώσει το διορθωτικό στον κανονισμό (ΕΚ) 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (ΕΕ L 139 της 30.4.2004) (διορθωτικό στην ΕΕ L 226 της 25.6.2004), που δημοσιεύθηκε στην Επίσημη Εφημερίδα της Ευρωπαϊκής Ένωσης, L 243, της 21ης Σεπτεμβρίου 2017.
            
         
      Λόγοι και κύρια επιχειρήματα
   
   Προς στήριξη της προσφυγής, η προσφεύγουσα προβάλλει τα εξής:
   
               1.
            
            
               Εφιστά την προσοχή στη σιωπηρή συγκατάθεση της Επιτροπής για την αποκλίνουσα εφαρμογή των κανόνων για την εισαγωγή προϊόντων ζωικής προέλευσης από τα κράτη μέλη σε πολύ συγκεκριμένες περιπτώσεις, όπως αυτή των εμπορευματοκιβωτίων κατεψυγμένων αλιευτικών προϊόντων προελεύσεως Κίνας, που συνολικά επηρεάζει αρνητικά τον θεμιτό ανταγωνισμό μεταξύ των κρατών μελών.
            
         
               2.
            
            
               Το μεγαλύτερο πρόβλημα εντοπίζεται σε σχέση με την εισαγωγή προϊόντων ζωικής προέλευσης και την απαίτηση για τη λεγόμενη «διπλή καταχώριση» των πλοίων τα οποία παρέχουν εγκαταστάσεις τρίτων κρατών.
            
         
               3.
            
            
               Μια επιχείρηση τροφίμων που εισάγει προϊόντα ζωικής προέλευσης προερχόμενα από χώρα εκτός της Κοινότητας μπορεί να εισαγάγει αλιευτικά προϊόντα από τρίτη χώρα μόνον εφόσον περιλαμβάνονται στον κατάλογο τόσο η επίμαχη χωρά από την οποία διατίθεται το προϊόν, όσο και η εγκατάσταση από την οποία απεστάλη το προϊόν και στην οποία αυτό παρήχθη ή υπέστη επεξεργασία.